Komisjoni otsus,

15. oktoober 2002,

teatavate kaitsemeetmete kohta teatavate Ukrainast imporditud ja loomasöödaks ettenähtud loomsete saaduste suhtes

(teatavaks tehtud numbri K(2002) 3785 all)

(EMPs kohaldatav tekst)

(2002/805/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, [1] eriti selle artikli 53 lõiget 1,

võttes arvesse nõukogu 18. detsembri 1997. aasta direktiivi 97/78/EÜ, millega sätestatakse kolmandatest riikidest ühendusse toodavate toodete veterinaarkontrolli põhimõtted, [2] eriti selle artikli 22 lõiget 1,

ning arvestades järgmist:

(1) Eelkõige toidu ja loomasööda puhul on määruse (EÜ) nr 178/2002 artikli 53 lõike 1 punkti b alapunktiga iii ette nähtud vajaliku ajutise meetme võtmine, kui on ilmne, et kolmandast riigist imporditud toit või loomasööt võib tõsiselt ohustada inimeste ja loomade tervist või keskkonda.

(2) Teatavate toodete importimisel kolmandatest riikidest tuleb vastavalt direktiivi 97/78/EÜ artiklile 22 võtta vajalikud meetmed, kui kõnealustes riikides ilmneb või tekib mingi asjaolu, mis võib tõenäoliselt kujutada tõsist ohtu inimeste ja loomade tervisele.

(3) Ukrainast imporditud ja loomasöödaks ettenähtud lõssipulbris ja lõssipulbrist valmistatud kunstlikus piimaasendajas on avastatud kloramfenikooli olemasolu.

(4) Kuna nimetatud aine olemasolu loomasöödas kujutab potentsiaalset ohtu loomade ja inimeste tervisele, võetakse proove ja tehakse analüüse kõigist Ukrainast imporditud loomasöödaks ettenähtud piimapulbri ja piimapulbrist valmistatud kunstliku piimaasendaja partiidest kinnitamaks nimetatud sööda tervislikkust.

(5) Määrusega (EÜ) nr 178/2002 on ette nähtud toidu ja loomasööda kiirhoiatussüsteem ja selle kasutamine on vajalik direktiivis 97/78/EÜ sätestatud vastastikuse teabevahetusnõude rakendamiseks.

(6) Käesolev otsus vaadatakse läbi Ukraina pädevate asutuste pakutavaid tagatisi arvestades ja liikmesriikide tehtud testide tulemuste põhjal.

(7) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse Ukrainast imporditud loomasöödaks ettenähtud piimapulbri ja piimapulbrist valmistatud kunstliku piimaasendaja suhtes.

Artikkel 2

1. Liikmesriigid teevad asjakohaseid proovivõtuplaane ja avastamismeetodeid kasutades igale Ukrainast imporditud loomasöödaks ettenähtud piimapulbri või piimapulbrist valmistatud kunstliku piimaasendaja partiile keemilise testi tagamaks, et vaatlusalused tooted ei kujuta ohtu loomade ega inimeste tervisele. Test tuleb läbi viia eelkõige eesmärgiga avastada kloramfenikooli olemasolu.

2. Liikmesriigid teatavad viivitamata komisjonile lõikes 1 osutatud testi tulemused, kasutades määrusega (EÜ) nr 178/2002 ette nähtud toidu ja loomasööda kiirhoiatussüsteemi.

Artikkel 3

Liikmesriigid lubavad artiklis 1 osutatud tooteid oma territooriumile tuua või teise liikmesriiki saata üksnes siis, kui artiklis 2 osutatud kontrolli tulemused on soodsad.

Artikkel 4

Kõik käesoleva otsuse kohaldamisega seotud kulud kannab kaubasaatja, kaubasaaja või nende esindaja.

Artikkel 5

Liikmesriigid muudavad impordi suhtes kohaldatavaid meetmeid, et viia need kooskõlla käesoleva otsusega, ning avalikustavad võetud meetmed kohe. Liikmesriigid teatavad sellest viivitamata komisjonile.

Artikkel 6

Käesolev otsus vaadatakse läbi Ukraina pädevate asutuste pakutud tagatiste ja artiklis 2 osutatud testide tulemuste põhjal.

Artikkel 7

Käesolev otsus on adresseeritud liikmesriikidele.

Brüssel, 15. oktoober 2002

Komisjoni nimel

komisjoni liige

David Byrne

[1] EÜT L 31, 1.2.2002, lk 1.

[2] EÜT L 24, 30.1.1998, lk 9.

--------------------------------------------------